लोक गीतों की रचयिता प्राय: स्त्रियाँ ही रही हैं। जिन गीतों की रचना वह नहीं भी कर पाई हैं उनको भी धुन में स्त्रियों ने ही पिरोया है। तरह-तरह के भाव, वेदनाएँ, काल्पनिक उड़ानें, सभी कुछ ने मिलकर ‘राग’ का रूप ले लिया। यही वजह है कि लोक गीत में एक अलग तरह का भाव एवं राग देखने को मिलता है। लोक गीत ही एक ऐसा क्षेत्र रहा है जहाँ स्त्रियों ने अपने मनोभावों और अपनी आकांक्षाओं को व्यक्त किया है, पर मुख्यधारा की साहित्यिक रचनाओं में तो सक्रिय स्त्री रचयिता को भी पुरुष सत्तात्मक जगत की व्याख्याओं से संदर्भित किया गया है। वहाँ उनकी उपलब्धियाँ ही नहीं, स्वयं पुरुष सत्ता के विरुद्ध उनका विद्रोह भी पुरुष की व्याख्याओं और समीक्षाओं का मोहताज रहा है। स्त्रियों को अधिकांशत: उपेक्षा का शिकार बना दिया गया है। ऐसी स्थिति में लोक गीत ही एक ऐसा क्षेत्र बच जाता है जहाँ स्त्रियों ने अपने आप को सार्थक, स्वायत्त और सच्चे ढंग से पहचानने और उस पहचान को अभिव्यक्त कर पाने का साहस किया है। स्त्रियों की इस अभिव्यक्ति में कोई बनावटीपन नहीं दिखता है। यह बात भी ध्यान देने योग्य है कि लोक गीत की उद्भवकर्ता अधिकांशत: निरक्षर स्त्रियाँ थीं, जिन्होंने अपने मनोभावों को उसमें ढाला हैऔर उसे गाया है। असल में औरतों की दुनिया में मर्दवादी मान-मर्यादा व इज्जत, प्रतिष्ठा की जकड़नें इतनी गहरी हैं कि औरतों की इच्छाएँ ज्यादातर अतृप्त ही रह जाती हैं। यह स्थिति उनके लिए काफी कठिनाईपूर्ण होती है। स्त्री मन में कई तरह की भावनाएँ डूबती-उतरती रहती हैं। उसके मन में असीम कामनाएँ और आवाजें कैद हो जाती हैं। इसे वह नहीं निकालेगी तो वह गहरे अवसाद में चली जाएगी। इसी वजह से स्त्रियाँ कई बार उत्साहित हो जाती हैं और गारी व होरी गा लेती हैं जिससे कि उसके मन की भड़ास निकल जाती है। इसी प्रकार कभी-कभी ये काल्पनिक उड़ानें भरने लगती हैं और अपनी एक नई दुनिया बना लेती हैं।